CELEX: 
Language: da
Date: 2018-02-19 00:00:00
Title: KOMMISSIONENS DELEGEREDE FORORDNING (EU) …/… om ændring af Rådets forordning (EF) nr. 673/2005 om indførelse af tillægstold på importen af visse produkter med oprindelse i Amerikas Forenede Stater

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Dette udkast til Kommissionens delegerede forordning tager sigte på at afpasse det årlige retalieringsniveau, der anvendes i WTO-tvisten om USA's lov Continued Dumping and Subsidy Offset Act (CDSOA) fra 2000, også kaldet "the Byrd Amendment".
            
            
               Ved CDSOA anerkendes den årlige fordeling til amerikanske virksomheder af den antidumping- og udligningstold, som er opkrævet i det foregående regnskabsår. Det blev i januar 2003 fastslået, at CDSOA var uforenelig med USA's WTO-forpligtelser. 
            
            
               Da USA undlod at bringe CDSOA i overensstemmelse med landets forpligtelser i henhold til WTO-aftalerne, blev EU bemyndiget til at indføre en tillægsimporttold oven i de bundne toldsatser på en række amerikanske produkter til en årlig samlet handelsværdi på ikke over 72 % af CDSOA-udbetalingerne hidrørende fra told opkrævet på import fra EU for det seneste år, for hvilket der foreligger data. Siden den 1. maj 2005 har EU anvendt en tillægstold i form af en årlig værditold på importen af visse produkter med oprindelse i USA
                  1
                og afpasset retalieringsniveauet efter det beløb, der er udbetalt fra told opkrævet på EU-produkter ved den seneste fordeling. 
            
            
               Dette udkast til Kommissionens delegerede forordning indebærer ikke noget frit valg, idet det er fuldstændig underlagt juridiske forpligtelser pålagt af Rådet:
            
            
               1.Det nye retalieringsniveau gældende fra den 1. maj 2018 udgør 682 823 USD og er blevet fastlagt på grundlag af den seneste CDSOA-fordeling af antidumping- og antisubsidietold opkrævet i regnskabsåret 2017 (1. oktober 2016 – 30. september 2017).
            
            
               2.Det nye retalieringsniveau på 682 823 USD repræsenterer en betydelig reduktion i forhold til det aktuelle retalieringsniveau på 8 165 179 USD, der har været anvendt siden den 1. maj 2017. 
            
            
               3.Kommissionen er forpligtet til at afpasse det nye retalieringsniveau ved først og fremmest at tilføje produkter til eller fjerne produkter fra bilag I. Hvis niveauet ikke kan afpasses på denne måde, bør den tillægstold, der er pålagt de produkter, der er opført i bilag I, ændres. For dette år ville dét at fjerne produkter fra bilaget betyde, at suspensionsniveauet enten ville overstige eller være lavere end 72 % af CDSOA-udbetalingerne. Da suspensionsniveauet i år ikke kan afpasses efter niveauet for annullation eller forringelse ved at tilføje produkter til eller fjerne produkter fra bilag I, finder artikel 3, stk. 1, litra e), i Rådets forordning (EF) nr. 673/2005 derfor anvendelse:
            
            
               a)Det betyder, at ingen produkter tilføjes til eller fjernes fra bilag I, og listen over produkter i bilaget ændres således ikke. 
            
            
               b)Derimod ændres den tillægstold, som produkter anført i bilag I pålægges, idet den falder fra sidste års 4,3 % til 0,3 % for at afpasse den efter retalieringsniveauet. 
            
            
               4.Som følge heraf og i henhold til artikel 3, stk. 1, litra e), i Rådets forordning (EF) nr. 673/2005 pålægges sukkermajs, stel og indfatninger til briller, autokraner samt benklæder og knickers af denim til kvinder med oprindelse i USA ved udkastet til delegeret forordning en tillægstold i form af en værditold på 0,3 % fra og med den 1. maj 2018. 
            
            
               5.Virkningerne af tillægstolden i form af en værditold på 0,3 % på importen fra USA af de fire produkter, der er anført i bilag I, repræsenterer i et år en handelsværdi på ikke over 682 823 USD (jf. artikel 3, stk. 1, litra a) og b), i forordning (EF) nr. 673/2005). Bilag II til forordning (EF) nr. 673/2005 ændres ikke, da samtlige produkter på listen allerede er tilføjet til bilag I. 
            
            
               2.HØRINGER FORUD FOR RETSAKTENS VEDTAGELSE
            
            
               I overensstemmelse med pkt. 4 i den fælles forståelse vedrørende delegerede retsakter mellem Europa-Parlamentet, Rådet og Europa-Kommissionen er der afholdt en høring. Det er hverken nødvendigt at afholde yderligere høringer af interesserede parter eller aktører eller udarbejde en konsekvensanalyse. 
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for denne delegerede forordning er artikel 3, stk. 3, i Rådets forordning (EF) nr. 673/2005 om indførelse af tillægstold på importen af visse produkter med oprindelse i Amerikas Forenede Stater, ændret ved Europa-Parlamentets og Rådets forordning (EU) nr. 38/2014 om ændring af visse forordninger vedrørende den fælles handelspolitik for så vidt angår tillæggelse af delegerede beføjelser og gennemførelsesbeføjelser med henblik på vedtagelse af visse foranstaltninger. 
            
            
               Ved artikel 1 i Rådets forordning (EF) nr. 673/2005 suspenderes toldindrømmelser og andre forpligtelser i henhold til GATT 1994 for de produkter med oprindelse i Amerikas Forenede Stater, som er anført i bilag I til nævnte forordning. I artikel 3, stk. 1, fastsættes kriterierne for, hvordan Kommissionen årligt afpasser suspensionsniveauet efter niveauet for den annullation eller forringelse, som CDSOA forårsager for EU på det tidspunkt.
            
            
               KOMMISSIONENS DELEGEREDE FORORDNING (EU) …/…
            
         
         
            
               af 19.2.2018
            
            
               om ændring af Rådets forordning (EF) nr. 673/2005 om indførelse af tillægstold på importen af visse produkter med oprindelse i Amerikas Forenede Stater
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EF) nr. 673/2005 af 25. april 2005 om indførelse af tillægstold på importen af visse produkter med oprindelse i Amerikas Forenede Stater
                  2
               , særlig artikel 3, og
            
            
               ud fra følgende betragtning[er]:
            
            
               (1)Da USA undlod at bringe loven Continued Dumping and Subsidy Offset Act (CDSOA) i overensstemmelse med sine forpligtelser i henhold til WTO-aftalerne, blev der ved forordning (EF) nr. 673/2005 indført en tillægstold i form af en værditold på 15 % på importen af visse produkter med oprindelse i Amerikas Forenede Stater fra den 1. maj 2005. Eftersom WTO har givet tilladelse til at suspendere anvendelsen af indrømmelser over for USA, skal Kommissionen afpasse suspensionsniveauet årligt efter niveauet for den annullation eller forringelse, som CDSOA forårsagede for Den Europæiske Union på det pågældende tidspunkt.
            
            
               (2)CDSOA-udbetalingerne for det seneste år, for hvilket der foreligger data, vedrører fordelingen af antidumping- og udligningstold, som er opkrævet i regnskabsåret 2017 (1.10.2016-30.9.2017). På grundlag af data offentliggjort af United States' Customs and Border Protection er niveauet for annullation eller forringelse forårsaget for Unionen blevet beregnet til 682 823 USD.
            
            
               (3)Niveauet for annullation eller forringelse og følgelig suspensionsniveauet er faldet. Imidlertid kan suspensionsniveauet ikke afpasses efter niveauet for annullation eller forringelse ved at tilføje produkter til eller fjerne produkter fra listen i bilag I til forordning (EF) nr. 673/2005. Ved at fjerne alle produkter på nær ét, ville retalieringsniveauet (4,3 % af tillægsimporttolden) overstige 72 % af CDSOA-udbetalingerne, hvorimod dét at lade det sidste produkt i bilag I blive stående, ville medføre, at retalieringsniveauet var under 72 % af CDSOA-udbetalingerne. Derfor bør Kommissionen bevare listen over produkter i bilag I i uændret form og ændre satsen for tillægstolden for at afpasse suspensionsniveauet efter niveauet for annullation eller forringelse, jf. forordningens artikel 3, stk. 1, litra e). De fire produkter, der er anført i bilag I, bør derfor beholdes på listen, og satsen for tillægstolden bør ændres til 0,3 %.
            
            
               (4)Virkningerne af tillægstolden i form af en værditold på 0,3 % på importen fra USA af produkterne i bilag I repræsenterer i et år en handelsværdi på ikke over 682 823 USD.
            
            
               (5)For at undgå forsinkelse i anvendelsen af den ændrede sats for tillægsimporttolden bør denne forordning træde i kraft på dagen for offentliggørelsen.
            
            
               (6)Forordning (EF) nr. 673/2005 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               I forordning (EF) nr. 673/2005 foretages følgende ændringer:
            
            
               1)Artikel 2 i Rådets forordning (EF) nr. 673/2005 affattes således:
            
            
               "Artikel 2
            
            
               Produkter med oprindelse i Amerikas Forenede Stater, som er anført i bilag I til denne forordning, pålægges en værditold på 0,3 % i tillæg til den gældende told i henhold til forordning (EU) nr. 952/2013*.
            
            
               _________________________
            
            
               * EUT L 269 af 10.10.2013, s. 1"
            
         
         
            
               2)Bilag I til Rådets forordning (EF) nr. 673/2005 erstattes af teksten i bilaget til denne forordning.
            
            
               Artikel 2
            
            
               Denne forordning træder i kraft på dagen for offentliggørelsen i Den Europæiske Unions Tidende.
            
            
               Den anvendes fra den 1. maj 2018. 
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 19.2.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Rådets forordning (EF) nr. 673/2005 om indførelse af tillægstold på 15 % på importen af visse produkter med oprindelse i Amerikas Forenede Stater (EUT L 110 af 30.4.2005, s. 1) ("Byrd-forordningen"), ændret ved Kommissionens delegerede forordning (EU) 2017/750 af 24. februar 2017 (EUT L 113 af 29.4.2017, s. 12), hvorved der pålægges en tillægstold på 4,3 %.
               
               
                  
                     (2)
                  
                        EUT L 110 af 30.4.2005, s. 1; som ændret ved Europa-Parlamentets og Rådets forordning (EU) nr. 38/2014 (EUT L 18 af 21.1.2014, s. 52).
               
            
      
    ---documentbreak--- 
      
         
         
            
               BILAG
            
            
               "BILAG I
            
            
               Produkter, der er omfattet af tillægstold, tariferes under den ottecifrede KN-kode og matcher de pågældende beskrivelser.
            
            
                     
                        0710 40 00
                     
                  
                  
                     
                        Sukkermajs
                     
                  
               
                     
                        6204 62 31
                     
                  
                  
                     
                        Benklæder eller knickers, til kvinder eller piger, undtagen til arbejds- og beskyttelsesbeklædning, af bomuld, denim.
                     
                  
               
                     
                        8705 10 00
                     
                  
                  
                     
                        Autokraner
                     
                  
               
                     
                        Ex 9003 19 00
                     
                  
                  
                     
                        Stel og indfatninger til briller, beskyttelsesbriller og lignende, af uædle metaller
                     
                  
               
               "